b"\n_START_ARTICLE_\nLoris esvelt vermell\n_START_SECTION_\nDescripci\xc3\xb3\n_START_PARAGRAPH_\nAquest petit primat esvelt es caracteritza per tenir uns ulls grans que miren cap a davant i que utilitza per tenir una percepci\xc3\xb3 precisa de la profunditat. T\xc3\xa9 unes extremitats llargues i primes, amb un dit \xc3\xadndex ben desenvolupat. Destaquen l'abs\xc3\xa8ncia de cua, i unes grans orelles prominents, que s\xc3\xb3n primes, arrodonides i sense p\xc3\xa8l a les vores. El seu cos t\xc3\xa9 una mida que varia entre 18 i 25 cent\xc3\xadmetres i un pes que oscil\xc2\xb7la entre 85 i 370 grams. _NEWLINE_El seu pelatge dens i suau, \xc3\xa9s de color marr\xc3\xb3 vermell\xc3\xb3s a l'esquena, i de color blanc grisenc al ventre, el qual estat lleugerament esquitxat per una mica de p\xc3\xa8l platejat. El rostre \xc3\xa9s fosc i t\xc3\xa9 una franja p\xc3\xa0l\xc2\xb7lida entre els ulls.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nEl loris esvelt vermell viu a les selves (fins a 700 metres d'altitud) tropicals de les zones humides del sud-oest de Sri Lanka. _NEWLINE_El Masmullah Proposed Forest Reserve alberga una de les poques poblacions restants de loris esvelt vermell, i \xc3\xa9s considerat una zona sensible de biodiversitat. Registres de la d\xc3\xa8cada de 1960 suggereixen que visqu\xc3\xa9 a la zona costanera, encara que actualment es considera extint all\xc3\xa0.\n_START_SECTION_\nComportament\n_START_PARAGRAPH_\nEl loris esvelt vermell es diferencia del seu cong\xc3\xa8nere, el loris esvelt gris, en qu\xc3\xa8 sovint es mou r\xc3\xa0pidament pels arbres. Forma petit grups socials, que estan formats per adults d'ambd\xc3\xb3s sexes, aix\xc3\xad com individus joves. Aquesta esp\xc3\xa8cie \xc3\xa9s una de les esp\xc3\xa8cies de primat nocturn m\xc3\xa9s sociables. Durant el dia dormen en grups als embulls de branques, o arrupits amb el cap entre les potes. El loris esvelt vermell construeix nius de fulles o cerca forats als arbres o llocs segurs similars, per viure-hi. Els grups es fan neteges m\xc3\xbatues i lluiten jugant. Els adults cacen generalment per separat durant la nit.\n_START_SECTION_\nDieta\n_START_PARAGRAPH_\nS\xc3\xb3n animals principalment insect\xc3\xadvors, encara que tamb\xc3\xa9 s'alimenten d'ous d'ocells, baies, fulles, gemmes, i ocasionalment invertebrats, aix\xc3\xad com dragons i lacertilis. Per maximitzar l'absorci\xc3\xb3 de prote\xc3\xafnes i nutrients, consumeixen cada part de les seves preses, incloses les escates i els ossos.\n_START_SECTION_\nReproducci\xc3\xb3\n_START_PARAGRAPH_\nLes femelles s\xc3\xb3n dominants, assoleixen la maduresa sexual als 10 mesos i s\xc3\xb3n receptives als mascles dos cops per any. Aquesta esp\xc3\xa8cie s'aparella mentre penja cap per avall de les branques. En captivitat no es reprodueixen si no disposen d'una branca adequada. El per\xc3\xadode de gestaci\xc3\xb3 varia entre 166 i 169 dies, despr\xc3\xa9s dels quals la femella d\xc3\xb3na a llum 1 o 2 cries, a les quals alimenta durant 6 o 7 mesos. _NEWLINE_Es creu que l'esperan\xc3\xa7a de vida d'aquesta esp\xc3\xa8cie es troba, a la natura, entre 15 i 18 anys.\n_START_SECTION_\nAmenaces\n_START_PARAGRAPH_\nEl loris esvelt vermell \xc3\xa9s una esp\xc3\xa8cie en perill. La seva major amena\xc3\xa7a \xc3\xa9s la destrucci\xc3\xb3 del seu h\xc3\xa0bitat. Se'ls captura i mata molt per fer-los servir en suposats remeis per les malalties de l'ull. \xc3\x89s presa de serp, gossos i alguns peixos. Altres amenaces inclouen: l'electrocuci\xc3\xb3 amb cables el\xc3\xa8ctrics, atropellaments i el comer\xc3\xa7 de mascotes.\n_START_SECTION_\nEstat de conservaci\xc3\xb3\n_START_PARAGRAPH_\nEl loris esvelt vermell fou el 2007 una de les 10 esp\xc3\xa8cies focus del projecte Evolutionarily Distinct and Globally Endangered (EDGE)._NEWLINE_Un \xc3\xa8xit primerenc ha estat el redescobriment d'un loris esvelt pr\xc3\xa0cticament desconegut (Loris tardigradus nycticeboides). Originalment documentat el 1937, nom\xc3\xa9s hi havia hagut quatre registres coneguts en els \xc3\xbaltims 72 anys, i durant m\xc3\xa9s de 60 anys, fins al 2002, la subesp\xc3\xa8cie es va creure extinta. El redescobriment de finals del 2009 i la captura per part d'un equip de treball sota el programa EDGE de la Zoological Society of London, s'ha tradu\xc3\xaft en el primer examen f\xc3\xadsic detallat i les primeres fotografies de la subesp\xc3\xa8cie de la hist\xc3\xb2ria. Les limitades proves disponibles suggereixen que podria ser que nom\xc3\xa9s existissin uns 100 individus, el que el convertiria en un dels cinc primats m\xc3\xa9s amena\xc3\xa7ats de tot el m\xc3\xb3n."